Zagreb, 8. studenoga 2019.g.

**Z A P I S N I K**

sa **68. sjednice** Povjerenstva za odlučivanje o sukobu interesa održane dana 8. studenoga 2019. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković,Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 67. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno usvajaju zapisnik.

Predsjednica poziva članove da se izjasne o tome da li prihvaćaju predloženi dnevni red s time da se isti izmijeni na način da 4., 6. i 9. toč. dnevnog reda postanu 1., 2. i 3. točka dnevnog reda. Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-206/19, dužnosnik BRANIMIR BUNJAC, zastupnik u Hrvatskom saboru do 18. lipnja 2019.g.,** iznosi predmet i navodi da je provedena redovita provjera imovinske kartice dužnosnika te je utvrđen nesklad jer dužnosnik nije naveo ispravnu površinu nekretnine i nekretninu koja je u naravi put gdje su dužnosnik i bračni drug vlasnici 1/16 dijela. Povjerenstvo je u svezi navedenog nesklada uputilo zaključak dužnosniku da isti nesklad opravda odnosno obrazloži. Dužnosnik se na zaključak očitovao. Izvjestiteljica u bitnom iznosi očitovanje dužnosnika.

S obzirom da dužnosnik navedeni nesklad nije opravdao izvjestiteljica predlaže da se donese odluka o pokretanju postupka zbog kršenja čl. 8. i 9. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-224/19, dužnosnik DINKO BURIĆ, gradonačelnik Grada Belišća,** iznosi predmet i navodi da je protiv dužnosnika podnesena prijava u kojoj se navodi da je dr. Dinko Burić od 2002.g., preko Internističke ordinacije koje je vlasnik, primao od tvrtke Belišće d.d. (danas DS Smith Belišće Croatia d.o.o.) 8.000 kn za preglede radnika imenovane tvrtke, a istovremeno je za isto imao ugovor i sa HZZO te od HZZO-a naplaćivao iznose za preglede istih radnika i pacijenata. U prijavi se dalje navodi kako je trgovačko društvo Belišće d.d. pak preglede radnika obavljalo u nekoj trećoj ordinaciji. Povjerenstvo je zaprimilo i dopunu prijave u kojoj se u bitnom ponavlja isto kao i u prethodnoj prijavi, uz dodatak da je dužnosnik Dinko Burić mandat u Hrvatskom saboru započeo 2010.g. i da je do kraja 2010.g. njegova ordinacija imala ugovore s Duropak Belišće d.o.o. i Belišće d.d. za iznos od 8000kn, koji iznos je primao još od 2002.g., dok je od 2005.g. bio na funkciji zamjenika župana Osječko-baranjske županije.

Izvjestiteljica predlaže da se donese odluka o nepokretanju postupka, s obzirom da iz prikupljenih podataka i dokumentacije, povodom zaprimljene prijave od 8. srpnja 2019.g., u vezi okolnosti poslovnih odnosa između Specijalističke internističke ordinacije dr. Dinko Burić i trgovačkog društva BELIŠĆE d.d., ne proizlazi da je u postupanju navedenog dužnosnika došlo do moguće povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Član Povjerenstva Davorin Ivanjek kao izvjestitelj u predmetu **M-152/19 na zahtjev dužnosnika SINIŠE HAJDAŠA DONČIĆA, potpredsjednika Hrvatskog sabora,** iznosi predmet i navodi da je dužnosnik podnio zahtjev za mišljenjem u kojem traži uputu za unos kuće i okućnice u izgradnji u izvješće o imovinskom stanju dužnosnika.

Izvjestitelj navodi da je element useljivosti presudan da se navedena nekretnina prijavi. Radi ostvarivanja svrhe Povjerenstva odnosno izvješća o imovinskom stanju dužnosnika potrebno je kuće koje su u fazi useljivosti, a nisu upisane u zemljišne knjige, prijaviti u izvješće o imovinskom stanju te u napomeni navesti da kuća još uvijek nije upisana u katastru odnosno zemljišnim knjigama, i to u svrhu redovite provjere kako ne bi došlo do nesklada.

Izvjestitelj predlaže da se donese mišljenje da je dužnosnik obvezan nekretninu, koju u naravi čini zemljište u vlasništvu dužnosnikove supruge, a na kojem se nalaze i kuća te pomoćni objekt u visokoj fazi izgradnje, istekom godine u kojoj je došlo do bitne promjene, tako da je kuća postala podobna za boravak, navesti u izvješću o imovinskom stanju na način da će u dijelu podataka o nekretninama, u rubrici *„Vrsta nekretnine“* u padajućem izborniku odabrati opciju *„Kuća s okućnicom“* ili „*Vikendica sa pratećim zemljištem“* te u rubrici *„Površina“* unijeti površinu zemljišta. U rubrici *„Približna tržišna vrijednost nekretnine“* dužnosnik je dužan navesti vrijednost nekretnine koju čini zbirna vrijednost zemljišta, kuće i pomoćnog objekta koji se grade na tom zemljištu. Dužnosnik će u napomeni izvješća navesti da se na građevinskom zemljištu grade kuća i pomoćni objekt te da nisu ispunjeni uvjeti za ishođenje uporabne dozvole niti upis u katastar i zemljišne knjige, ali da su isti u završnoj fazi izgradnje i podobni za boravak.

Povjerenstvu je prihvatljiva i opcija da nekretninu, koju u naravi čini zemljište s kućom te pomoćnim objektom u izgradnji, dužnosnik prikaže na način da zemljište, kuću te pomoćni objekt unese zasebno u izvješće o imovinskom stanju kao pojedinačne nekretnine, uz navođenje površine te približne tržišne vrijednosti za svaku, pojedinačno upisanu nekretninu, u trenutku podnošenja izvješća te da stavi napomenu da za kuću i pomoćni objekt nisu ispunjeni uvjeti za ishođenje uporabne dozvole niti upis u katastar i zemljišne knjige, ali su isti u završnoj fazi izgradnje i podobni za boravak.

Članica Povjerenstva Tatijana Vučetić predlaže da se donese smjernica kako bi dužnosnici znali postupati u navedenim situacijama.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

Predsjednica Povjerenstva određuje pauzu od 10 min. radi glasovanja u prve tri točke dnevnog reda.

Sjednica se nastavlja u 11,00 sati.

**Prelazi se na raspravljanje o 4. točci dnevnog reda.**

Članica Povjerenstva Tončica Božić kao izvjestiteljica u predmetu **P-202/19, dužnosnik KRUNOSLAV PAPIĆ, član Uprave trgovačkog društva HŽ Infrastruktura d.o.o.,** iznosi predmet i navodi da jePovjerenstvo sukladno članku 24. ZSSI-a izvršilo redovitu podataka iz izvješća o imovinskom stanju dužnosnika te utvrdilo određeni nerazmjer u prijavi nekretnina. Dužnosniku je upućen zaključak na koji se isti očitovao. Izvjestiteljica u bitnom iznosi očitovanje dužnosnika.

Izvjestiteljica predlaže da se donese odluka o nepokretanju postupka, obzirom da propust navođenja podataka o suvlasništvu nad nekretninom, koji je upisan kod Općinskog suda u Vinkovcima, odnosno navođenje podatka oblika vlasništva predmetnog stana „suvlasnik s trećim osobama“ umjesto naznake suvlasništva s bračnim drugom, ne predstavlja bitnu pogrešku ispunjavanja izvješća o imovinskom stanju dužnosnika, uzimajući u obzir da je životno logično da se unutar šireg tumačenja pojma „treća osoba“ može tumačiti i bračni drug dužnosnika, kao i činjenicu da je dužnosnik istu pogrešku ispravio u izvješću o imovinskom stanju od 30. svibnja 2019.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Aleksandra Jozić-Ileković kao izvjestitelj u predmetu **P-135/19, dužnosnik DANIJEL LUKOVIĆ, predsjednik Uprave trgovačkog društva Croatia banka d.d.,** iznosi predmet i navodi da je u redovitoj provjeri imovinske kartice dužnosnika uočen nesklad odnosno da je supruga dužnosnika upisana kao suvlasnica nekretnine dvosobnog stana koji podatak dužnosnik nije naveo u imovinskoj kartici kao ni da je njegova supruga vlasnica šume i pašnjaka. Dužnosniku je upućen zaključak da obrazloži navedeni nesklad na koji se dužnosnik očitovao. Izvjestiteljica u bitnom iznosi očitovanje dužnosnika.

Izvjestiteljica predlaže da se donese odluka o pokretanju postupka zbog moguće povrede čl. 8. i 9. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Predsjednica Povjerenstva kao izvjestiteljica u predmetu **P-67/19, dužnosnik BLAŽENKO BOBAN, župan Splitsko-dalmatinske županije i dužnosnik VINKO ZULIM, općinski načelnik Općine Seget,** iznosi predmet i navodi da je protiv dužnosnika podnesena prijava u kojoj seu bitnome navodi da obrt Blue Coast u vlasništvu ………….. posjeduje koncesijsko odobrenje na plaži Apartmana Medena-Seget Donji. S obzirom da je vlasnica navedenog obrta u otvorenoj ljubavnoj vezi sa sinom dužnosnika Vinka Zulima, podnositelj prijave izražava sumnju da je navedeni dužnosnik zlouporabio svoj položaj općinskog načelnika Općine Seget kako bi preko župana Splitsko-dalmatinske županije Blaženka Bobana nezakonito ishodio koncesijsko odobrenje za navedeni obrt. Podnositelj prijave nadalje navodi da su tijekom ljeta 2018.g. u objektu za koji je dobiveno koncesijsko odobrenje, uz vlasnicu objekta, radile i kćeri dužnosnika Vinka Zulima, a i sam dužnosnik je viđen kako sjedi u objektu. Podnositelj prijave još navodi da je dužnosnik vršio pritisak na vlasnika sladoleda „Premis“ iz Makarske kako bi se taj sladoled prodavao isključivo u objektu obrta Blue Coast, a ne i u okolnim objektima.

U postupku su zatraženi podaci od općine Seget.

 Izvjestiteljica predlaže da se donese odluka o nepokretanju postupka s obzirom da iz prikupljenih podataka i dokumentacije ne proizlazi da je postupanjem navedenih dužnosnika došlo do moguće povrede odredbi ZSSI-a.

Otvara se rasprava.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Članica Povjerenstva Aleksandra Jozić-Ileković kao izvjestitelj u predmetu **P-145/19, dužnosnik MARIN PILETIĆ, gradonačelnik Grada Novske,** iznosi predmet i navodi da je Povjerenstvo sukladno članku 24. ZSSI-a izvršilo redovitu provjeru podataka iz izvješća o imovinskom stanju dužnosnika te utvrdilo određeni nerazmjer koji se odnosi na drugi dohodak dužnosnika, dohodak od nesamostalnog rada bračnog druga dužnosnika te na drugi dohodak bračnog druga dužnosnika. Dužnosniku je upućen zaključak na koji se isti očitovao. Izvjestiteljica u bitnom iznosi očitovanje dužnosnika.

Izvjestiteljica predlaže da se donese odluka o pokretanju postupka zbog moguće povrede čl. 8. i 9. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7 točci dnevnog reda dovršeno.

**Prelazi se na raspravljanje o 8. točci dnevnog reda.**

Predsjednica Povjerenstva kao izvjestiteljica u predmetu **M-150/19 na zahtjev dužnosnice JELENE ROKNIĆ, zamjenice općinskog načelnika Općine Topusko** iznosi predmet i navodi da je dužnosnica podnijela zahtjev u kojem traži mišljenje Povjerenstva je li u sukobu interesa zbog svog zapošljavanja i zapošljavanja svog supruga na projektu, ima li pravo na volonterski naknadu u općini uz plaću iz fondova Europske unije te može li eventualno ostati u radnom odnosu u Općini, a da iz EU projekta prima naknadu. Naime, dužnosnica u zahtjevu pojašnjava da je otvoren javni poziv za dodjelu sredstava iz fondova Europske unije pod nazivom Prostori sudjelovanja, a na kojem prijavitelj može biti samo organizacija civilnog društva, a obvezni partner jedinica lokalne samouprave, koja u vlasništvu ima prostor koji je potrebno adaptirati i staviti u funkciju, odnosno na korištenje organizacijama civilnog društva i stanovništvu. Na navedeni natječaj može se kao nositelj projekta jedino prijaviti udruga kojoj je dužnosnica predsjednica. Ostale lokalne udruge ne udovoljavaju uvjetima natječaja niti članovi imaju dostatno iskustvo u provedbi projekata. Dužnosnica u zahtjevu detaljno iznosi okolnosti vezane uz navedeni natječaj.

Izvjestiteljica predlaže da se donese mišljenje da nema zapreke da Općina Topusko bude partner Udruzi MOST PERNA u kojoj dužnosnica obavlja funkciju predsjednice, prilikom prijave na otvoreni javni poziv za dodjelu sredstava iz fondova Europske unije te da dužnosnica u navedenoj udruzi bude zaposlena kao voditelj, a njezin suprug kao koordinator projekta, pod uvjetom da se u svrhu izbjegavanja sukoba interesa, dužnosnica izuzme iz poduzimanja svih radnji i postupaka vezanih za odobravanje zahtjeva Udruge MOST PERNA za partnerstvom, te ukoliko zahtjev za partnerstvom bude odobren, iz svih radnji i postupaka u ime Općine Topusko vezanih za provedbu navedenog projekta. Nadalje, u cilju učinkovitog očuvanja integriteta i vjerodostojnosti dužnosnika i povjerenja građana, upućuje se dužnosnica da, prilikom podnošenja zahtjeva Udruge MOST PERNA za partnerstvom s Općinom Topusko, o okolnosti da je predsjednica navedene udruge obavijesti općinskog načelnika i Općinsko vijeće Općine Topusko te javnost putem službene mrežne stranice Općine Topusko.

Dužnosnica može uz profesionalno obnašanje dužnosti zamjenice općinskog načelnika Općine Topusko stjecati prihode po osnovi sudjelovanja u međunarodnim projektima koje financira Europska unija te je obvezna u izvješću o imovinskom stanju prijaviti Povjerenstvu prihode istekom godine u kojoj su prihodi ostvareni.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno

**Prelazi se na raspravljanje o 9. točci dnevnog reda.**

Članica Povjerenstva Tatijana Vučetić kao izvjestitelj u predmetu **M-151/19 na zahtjev dužnosnika DANIJELA ODOBAŠIĆA, zamjenika općinskog načelnika Općine Gornja Vrba,** iznosi predmet i navodi da je dužnosnik Povjerenstvu podnio zahtjev za mišljenjem u kojem u bitnom navodi da je Odlukom općinskog načelnika od 26. svibnja 2014.g. imenovan za člana Odbora vjerovnika u stečajnom postupku dužnika ……………, u postupku koji se vodi pred Trgovačkim sudom u Osijeku, Stalna služba u Slavonskom Brodu, a kao predstavnik Općine Gornja Vrba, koja je vjerovnik u navedenom postupku. Na 1. sjednici Odbora vjerovnika imenovan je za predsjednika Odbora. Dužnosnik napominje kako od imenovanja nije primio nikakvu naknadu na ime ove dužnosti. Obzirom da je stečajni upravitelj izradio završni račun i održat će se posljednja sjednica Odbora vjerovnika pokrenut će se pitanje isplate nagrade članovima Odbora. Obzirom na obnašanje dužnosti zamjenika općinskog načelnika, dužnosnik traži mišljenje smije li primiti takvu nagradu ili ne.

Izvjestiteljica predlaže da se donese mišljenje da dužnosnik ne može, kao predstavnik Općine Gornja Vrba u Odboru vjerovnika u stečajnom postupku u kojem Općina Gornja Vrba sudjeluje kao jedan od vjerovnika, primati naknadu za članstvo, jer bi ista bila protivna članku 7. podstavku d) ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Član Povjerenstva Davorin Ivanjek kao izvjestitelj u predmetu **P-319/19 na zahtjev Općine Cetingrad,** iznosi predmet i navodi da je Općina Cetingrad podnijela zahtjev za davanjem mišljenja u kojem ističe da je Općina Cetingrad, nakon dobivene suglasnosti Ministarstva poljoprivrede, usvojila Program raspolaganja poljoprivrednim zemljištem u vlasništvu Republike Hrvatske. Nadalje se navodi da je Općina Cetingrad obvezna imenovati povjerenstvo za zakup i prodaju poljoprivrednog zemljišta u vlasništvu Republike Hrvatske kao i povjerenstvo za uvođenje u posjed te se traži mišljenje Povjerenstva može li se zamjenik općinskog načelnika Općine Cetingrad imenovati u navedena povjerenstva, obzirom da je pravne struke, a da u Jedinstvenom upravnom odjelu Općine Cetingrad nema službenika pravne struke, ili bi se istim imenovanjima dužnosnik našao u sukobu interesa.

Izvjestitelj predlaže da se donese očitovanje da dužnosnik koji obnaša dužnost zamjenika općinskog načelnika Općine Cetingrad može za vrijeme obnašanja navedene dužnosti, kao druge javne dužnosti obavljati funkciju člana Povjerenstva za zakup na poljoprivrednom zemljištu u vlasništvu države, Povjerenstava za prodaju poljoprivrednog zemljišta u vlasništvu države i/ili Povjerenstva za uvođenje u posjed, čije članove imenuje Općinsko vijeće Općine Cetingrad te da ne može istodobno primati i naknadu za rad u povjerenstvima jer bi isto postupanje predstavljalo povredu članka 12. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 11,50 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**